Tisztelt Hölgyeim és Uraim!

A 120 éve megnyílt Műcsarnok egy nagy programba illeszkedett, amelyet a nemzetépítés programjának nevezhetünk, s melynek szerves részét képezte a magyar kultúra európai szintre fejlesztése. Budapesten nem ez volt az első műcsarnok, és nem is második. Az első, a régi, a Sugárúton (a mai Andrássy úton) épült, igényes architektúrával, de szerény méretben és utcasorban. A másodikat 1885-ben emelték az Országos Kiállítás számára a Városligetben. (Ez a mai Olof Palme sétányon áll.) A harmadik a mi Műcsarnokunk, amely az előzőeknél sokkal nagyobb, szabadon álló épület, a város egyik legexponáltabb pontján. Az egymás után következő, egyre igényesebb műcsarnokok sora hű tükrei a magyar kultúra rendkívüli időszakának, szimbólumai egy rendkívüli fejlődést átélő országnak. Az új Műcsarnok a millenniumi épületek sorába illeszkedett, mint például a Parlament, a Kúria, a királyi palota, melyek egy léptékében megnövekedett Budapest városkép-alakító, városképalkotó épületei voltak. Egyébként a festészethez hasonló történt egy másik művészeti ágban, a zenében: a régi Zeneakadémia szintén egy szép, ám szerény épület volt ugyancsak a Sugárúton – történetesen a régi Műcsarnok mellett –, de otthonát a századfordulóra kinőtte, és utána hatalmas palotát kapott.

De nem csak épületekről szól a történet. A Műcsarnok mögött komoly intézményi háttér állt, az Országos Magyar Képzőművészeti Társulat. 1861-ben alakult, nemes célokkal. Az utókor által gyakran doktriner intézményként, a hivatalos kurzus letéteményeseként beállított intézmény az újabb kutatások szerint – és ezt a jelen kiállítás és a katalógusa is ékesen bizonyítja – nem volt doktriner, hanem éppen hogy nyitottság jellemezte minden kezdeményezés, mindenféle művészeti törekvés felé. Erre szükség volt: az 1890-es éveket a sokszínűség, a kísérletek versengése, a paradigmaváltás jellemezte. A Műcsarnok kiállítási gyakorlata nyitott volt földrajzi értelemben is, Közép-Európa és Nyugat-Európa irányában. Tehát nem egy elmaradott társaságról van szó, amelyet egy másik generációnak forradalomszerűen meg kellett dönteni – ennél sokkal árnyaltabb a kép.

A kép árnyalásának vannak fontos elemei. Az egyik a stílus kérdése, mint a historizmus, az akadémizmus, a naturalizmus. A másik a műfaj problematikája, mint a történeti festészet, a zsáner- vagy az áhítatképek. Ezek a maguk korában időszerű, sőt modern jelenségek voltak, és ebben mi, magyarok és közép-európaiak jelentőset alkottunk. Túl kéne lépnünk az utólagos elvárások és kritériumok visszavetítésén. Mára az építészetben a historizmus rehabilitálása megtörtént, amiben sokat segített, hogy Budapest nagyszerű épületei vesznek körbe minket. Ybl Miklós vagy Steindl Imre neve immár széles körökben ismert, pozitív hívószó. Székely Bertalan vagy Lotz Károly neve még nem az – ezen kell dolgoznunk, s ebben segíthet a jelen kiállítás.

A mostani kiállítás nem rekonstruálja az 1896-os vagy bármely későbbi kiállítást. A kor festészetének szellemiségét és sokszínűségét mutatja be széles tablón. Kiemelésre kívánkozik, és a címe ki is mondja: az Osztrák–Magyar Monarchia festészetét mutatja be. A cím a hivatalos államalakulatot nevezi meg, amit nem nagyon szoktak megtenni a korszakról szóló nemzetközi művészettörténeti összefoglalók. Általában Közép-Európa címszó alatt fut, vagy éppen Donaumonarchie-t emlegetnek, ami (utólag fabrikált) eufemizmus. A jelenség egyfajta kollektív amnézia, damnatio memoriae – jobb, ha nem is emlékezünk az egykori államalakulatra, az elsüllyedt Atlantiszra. Ennek oka az első világháború és ami utána történt,valamint a második világháború és ami utáni történt. Vasfüggöny hullott Európára, létrejött a kétpólusú Európa, ahol – milyen anomália – Prága Kelet-Európában, Bécs Nyugat-Európában találta magát, holott az előbbi nyugatabbra fekszik, mint az utóbbi.

Az Osztrák–Magyar Monarchia nemcsak politikai államalakulat volt, hanem kulturális képződmény is, számos területen közös sajátosságokkal: mentalitásban, szokásokban, beidegződésekben, ízlésben, gasztronómiában, építészetben és festészetben is. Léteztek korabeli törekvések legfelsőbb, állami szinten, hogy a némileg elavult dinasztikus eszmén túl hangsúlyozzák, megerősítsék az összefogó kapcsokat, elősegítsék a birodalmi patriotizmus kialakítását, az összmonarchia mint idea és ideál megerősítését. E szándék kézzelfogható alkotása a Kronprinzenwerk, a Rudolf főherceg irányításával létrejött nagyszabású, illusztrált kötetfolyam, az *Osztrák–Magyar Monarchia írásban és képben,* amelynek a kiállítás katalógusa egy szép fejezetet szentel.

Az 1980-as években történt, hogy kezdett a figyelem az Osztrák–Magyar Monarchia, illetve Közép-Európa mint saját karakterrel rendelkező nagyrégió felé fordulni. Az időzítés nem volt véletlen: ekkor következett be a kommunista rendszer erodálódása, majd bukása. Felsejlettek az elsüllyedt, egykori közös múlt kulturális mélyrétegei. Az elő komoly jel Ausztriában a Ferenc Józsefről és koráról rendezett két nagy kiállítás volt 1984-ban és 1987-ben, melyeket nagyszabású tudományos katalógus kísért. Megjelentek az első könyvek az Osztrák–Magyar Monarchia építészetéről; az egyik első összefoglalást egyébként Sármány-Parsons Ilona, e kiállítás tudományos kurátora jegyezte 1990-ben.

A festészetben nem történt ennyi előmunkálat, és ami történt, nem kis részben éppen Sármány-Parsons Ilonának köszönhető. Végeredményben az ő több évtizedes bécsi léte és kutatása alapozta meg a jelen kiállítást. Utal és támaszkodik a korabeli kiállításokra, de egy modern és szakszerű bemutatót hozott létre, lényegében az elsőt az Osztrák–Magyar Monarchia festészetéről. Képletesen és konkrétan szólva egymás mellé került végre a három M: Makart, Matejko és Munkácsy, a kor ünnepelt osztrák, lengyel és magyar mestere.

A monarchia témájával kapcsolatban két további évforduló érdemel figyelmet. 2016 Ferenc József halálának 100. évfordulója. Ezt természetesen Bécsben is számon tartják, s ez alkalomból több kiállítást rendeztek. A fő kiállítás a schönbrunni kastélyban látható, amelyben Ferenc József mint fantáziátlan, katonás hivatalnok tűnik fel, nem teljesen ok nélkül. A Műcsarnok mostani kiállítása és katalógusa a képet tovább árnyalja, és bemutatja a művészetszerető embert és mecénást is. 2017, a jelen kiállítás zárásának éve a kiegyezés 150. évfordulója; az esemény jelentőségét ebben a körben és ezen alkalommal nem kell hangsúlyozni. Az egybeesés talán véletlen, talán nem, mindenesetre szerencsés és stílszerű – a történészek és a nagyközönség számára a képzőművészeten keresztül be lehet mutatni az itt élő népek kulturális közösségét.

 Kérem, fogadják szeretettel a kiállítást.

Sisa József